Lars Løkke Rasmussen (V), 2004-05-05:
Der er jo ingen, der taler ned til nogen her.
Vi har i fællesskab aftalt et forløb, som betyder, at vi bruger indeværende uge på at skabe en mulighed for, at partierne kan få afklaret den række spørgsmål, der jo helt rimeligt er til regeringens udspil.
Hr. Ole Stavad ved jo godt, at hr. Ole Stavad tegner et forvrænget billede af situationen, også over de seneste dage, når der nu bliver sagt, at regeringen ikke svarer på spørgsmålene.
Jeg tror ikke, jeg overdriver, hvis jeg siger, at vi foreløbig har svaret på mere end 500 spørgsmål.
Vi har skabt en proces, hvor alle Folketingets politiske partier har haft en mulighed for at være i dialog med hver enkelt minister for at teste - kan man sige - holdbarheden af de ideer, som regeringen har præsenteret, herunder også de overgangsmodeller m.v., som jeg jo er helt på det rene med også er vigtige. Så må man meget undskylde, hvis jeg ikke har følt det nødvendigt her i dag fuldstændig på linje med det, vi sådan set har brugt de sidste 3 dage på og også skal bruge morgendagen på, minutiøst og detaljeret at svare på en række praktiske spørgsmål. Det kan være, jeg har taget fejl af formålet med debatten her i dag, men sådan som jeg har læst forespørgslen stillet af Enhedslisten, så har det sådan set været en debat, der handler om: Hvad er perspektiverne for en stukturreform?
Hvad er det, vi lader os drive af?
Hvad er det for nogle udfordringer, vi står med i det danske samfund, og hvordan skal vi konfrontere dem?
Det synes jeg er det, der bør være perspektivet i debatten her i dag.
Jeg står ved, at jeg godt kunne have ønsket mig, at der hele vejen rundt havde været lidt længere lys på tingene her i dag.
Det er overhovedet ikke et spørgsmål om at føle sig ophøjet eller om at tale ned til nogen.
Det er sådan set et spørgsmål om, at hvis man vil løse det nære og det detaljerede, er man altså nødt til at starte med at kaste det store blik på tingene.
Men jeg vil sige til hr. Ole Stavad, at nu tror jeg, vi skal bevare roen.
Regeringen er næret af en sund og oprigtig vilje til med afsæt i det udspil, vi har præsenteret, at få bragt et bredt forlig hjem.
Det skylder vi sådan set kommunestyret, som i alt, hvad kommunestyret har gjort og sagt, og i den måde, der ageres på derude, også efter at vi har fremlagt vores udspil, jo meget klart signalerer en forventning til Christiansborg om, at man nu laver en aftale, som er politisk bredt funderet, og som ikke blot er en landskabsreform, hvor man efter devisen »vi skal have mindre af det samme« laver færre amter og færre kommuner, men reelt laver en decentralisering.
Det er vores ambition.
Jeg ser frem til fortsatte drøftelser om, hvordan denne ambition kan indfries, også i et tæt og tillidsfuldt samspil
med Socialdemokratiet.
Må jeg ikke sige til hr. Ole Stavad, at nu tror jeg, vi skal bevare roen.
Jeg har en fornemmelse af, at hr. Ole Stavad og jeg i den tid, vi har kendt hinanden, har udviklet en fri omgangstone; jeg kaldte ikke reaktionerne forkølede, jeg kaldte dem lidt forkølede.
Med det sigtede jeg sådan set til - og det vil jeg gerne stå ved -
at mange af de indlæg, der er kommet her i dag, jo er indlæg, der problematiserer regeringens udspil.
Og det er fair nok.
Det, man måske kan savne, og det, som jeg selv har savnet i den debat - men det får vi jo lejlighed til at diskutere og teste, når vi kommer ind i et tættere forløb - er nogle mere præcise, fremadrettede bud på, hvad partierne selv vil.
Hvad er det for visioner, partierne selv har i forhold til en nyudvikling af den offentlige sektor, som skal håndtere alle de problemer, vi står over for med en demografi, der er lidt imod os, med et forventningspres osv. osv.?
Det er selvfølgelig vigtigt, og det er jo derfor, vi også i vores udspil har lagt en række ordninger frem, der skaber tryghed for, at vi kan gå fra den struktur, vi kender i dag, til en ny struktur med kun to forvaltningsniveauer.
Men hvis vi skal have en debat som opstart på nogle forhandlinger om den største reform i vores generation, så kunne jeg da godt ønske mig - og det er sagt i al stilfærdighed - at man havde taget det lidt længere lys på.
Men jeg har ingen interesse i at bidrage til at skabe
nogen dårlig stemning, tværtimod.
Jeg vil gerne understrege det, jeg egentlig startede debatten med, og som også var mit motiv for ikke at tage ordet, før hr. Ole Stavad bad mig om det, at regeringens ambition er, at vi nu går i drøftelser med hinanden.
Og hvis der er vilje, så er der også en vej.
Og ambitionen må være - det tjener folkestyret bedst - at vi får en bred aftale om noget, der holder, ikke bare med et kort sigte, men altså også noget, der holder en årrække frem.